el el el el el id el el el el el el el el el el it el el el el el el el el el el en el el el el el el en el el el el el el el el el el el el el en el el el el en el el en el en el el el el el de el el el el el el el zh el el zh el el en el el en el el el
Την απόλυτη αγανάκτηση του εκφράζει ανώνυμος συμπολίτης μας, του οποίου τα στοιχεία βρίσκονται στη διάθεση της εφημερίδας, με επιστολή στην οποία αναφέρει το πώς λειτουργεί το Περιφερειακό Ιατρείο Αγιάσου και το τι είδους παροχές υγείας έχουν οι κάτοικοι όχι μόνο του συγκεκριμένου χωριού, αλλά και της ευρύτερης περιοχής την οποία  εξυπηρετεί το συγκεκριμένο Ιατρείο. Όπως διαπίστωσε ο ίδιος, για 11 μέρες το μήνα η Αγιάσος μένει χωρίς γιατρό με αποτέλεσμα οι κάτοικοι όχι μόνο να μην μπορούν να συνταγογραφήσουν καν τα φάρμακά τους, αλλά και να μην έχουν καμιά ιατρική βοήθεια αν κάποιος τη χρειαστεί άμεσα.
«Ήρθα στο χωριό  μου την  Αγιάσο για μερικές μέρες. Πήγα λοιπόν να γράψω τα φάρμακα για κάποιον δικό μου ηλικιωμένο.  Σηκώνομαι το πρωί. Πάω στο αγροτικό ιατρείο (περιφερειακό το λένε τώρα) και το βρίσκω  κλειστό.
Έξω από τη πόρτα ήταν  κολλημένα 2 χαρτιά που είχαν το πρόγραμμα του γιατρού. Κοιτάζω το κινητό μου ήταν 9 Οκτώβρη.
Στο πρόγραμμα έλεγε ότι σήμερα ο γιατρός θα πήγαινε στο ιατρείο Ασωμάτου. Κοιτάζω παρακάτω στο πρόγραμμα.
Δεν μπορώ να το πιστέψω. 11 ημέρες η Αγιάσος είναι χωρίς γιατρό. Φωτογραφίζω τα χαρτιά  και φεύγω.
Δεν είναι δυνατόν λέω μέσα μου.  Δεν μπορεί να συμβαίνει αυτό. Η Αγιάσος της Παναγίας, η Αγιάσος του Καρναβαλιού, η Αγιάσος του Αναγνωστήριου, η Αγιάσος που λίγα  χρόνια πριν είχε 2-3 γιατρούς, η Αγιάσος με τα 2 ιδρύματα  Ανιάτων που συνήθως είχαν επί πλέον τους δικούς τους γιατρούς, η Αγιάσος των παιδικών μου χρόνων, η διάσημη στο Πανελλήνιο Αγιάσος με τους περήφανους και ιδιόρρυθμους κατοίκους της, αυτό το πασίγνωστο σε όλη την Ελλάδα  κεφαλοχώρι είχε μείνει χωρίς γιατρό.
Και δεν μιλάμε για να κάνει ιατρική αλλά για να μπορούν οι Αγιασώτες να γράψουν τα   φαρμακάκια τους κάθε 2-3 μήνες.
Και το χειρότερο απ’ όλα  είναι, πως τούτο φαίνεται να είναι φυσιολογικό. Κανείς δε φαίνεται να αντιδρά και να κάνει κάτι.  Κανείς από τους εκλεγμένους Δημοτικούς Άρχοντες (και πρόσφατα μάλιστα) δεν τολμά να ουρλιάξει και αν δε γίνει και πάλι τίποτα να σηκωθεί και να χρησιμοποιήσει το τελευταίο του όπλο, να ΠΑΡΑΙΤΗΘΕΙ. Απ’ την άλλη  κανείς από τους Αγιασώτες δεν αναλαμβάνει καμιά πρωτοβουλία, να σηκωθούν όλοι μαζί μια μέρα και να πάνε έξω από το Βοστάνειο και να μην φύγουν από κει μέχρι να υπογραφεί κάποια απόφαση που να τους καλύπτει.
Πάω σπίτι και ανοίγω το LAPTOP.  Ψάχνω την ιστοσελίδα του Βοστανείου, βρίσκω το Κέντρο Υγείας Πλωμαρίου στο οποίο υπάγεται νομίζω το ιατρείο Αγιάσου.  Αντιγράφω από κει.
‘’ Περιφερειακό Ιατρείο Αγιάσου με έδρα το Δήμο Αγιάσου που εξυπηρετεί την περιοχή του Δήμου – έδρας του. Υπηρετούν τρείς Αγροτικοί. Τηλ. επικοινωνίας: 22520-22225.’’
Σε αντίθεση με αυτό έχουμε ένα γιατρό ο οποίος έρχεται κάποιες μέρες του μήνα.
Συγκεκριμένα για το μήνα ΟΚΤΏΒΡΗ(31 μέρες)  (όπως φαίνεται αναλυτικά στο κολλημένο πρόγραμμα του ιατρού), οι ημέρες κατά τις οποίες έρχεται ο γιατρός   είναι 3 ολόκληρες μέρες και 5 μισές. (δηλαδή 5,5  μέρες συνολικά) .
Επίσης ο γιατρός δεν μένει στην Αγιάσο που σημαίνει ότι εάν συμβεί κάτι έκτακτο το βράδυ, δεν υπάρχει γιατρός.
Είμαι πολύ θυμωμένος.  Το συζητώ με κάποιους φίλους και γελάνε.
Τότε μαθαίνω ότι λόγω της έλλειψης γιατρού έχουν ήδη χαθεί κάποιες ζωές που θα μπορούσαν να είχαν σωθεί. Μία μάλιστα σε απόσταση 5 μέτρα από το ιατρείο.
Επίσης μαθαίνω ότι ο χώρος του Ιατρείου είναι ενοικιαζόμενος από Ιδιώτη σε ένα σημείο της πόλης όπου δεν υπάρχει κανένας χώρος στάθμευσης, ενώ υπάρχει διαθέσιμος δημοτικός χώρος όπου θα μπορούσε να στεγαστεί το ιατρείο, χωρίς ενοίκιο και μάλιστα πολύ  κοντά στο Δημοτικό Χώρο Στάθμευσης .
Τέλος μαθαίνω  για μια  πιστοποίηση θανάτου, η οποία για να γίνει, χρειάστηκε να μεταφερθεί ο νεκρός στο Βοστάνειο Νοσοκομείο, όπου τελικά εκλήθη ιδιώτης γιατρός για να πιστοποιήσει το θάνατο.
Προσπαθώ να σκεφτώ τι χαμός θα γίνεται την ημέρα που θα έρθει ο γιατρός μετά από τόσες μέρες απουσίας. Και τότε μαθαίνω ότι οι  ηλικιωμένοι  μαζεύονται από τις 5 το πρωί (κάποιοι λένε και στις 3 το πρωί ) έξω από το ιατρείο για να γράψουν τα ονόματα τους σε ένα χαρτί και μετά φεύγουν για να ξαναρθούν στις 9-10 η ώρα που έρχεται ο γιατρός. Φυσικά ο γιατρός εξυπηρετεί 10-15 άτομα. Τα υπόλοιπα που δεν μπόρεσαν να εξυπηρετηθούν, την  επόμενη μέρα ξανά το πρωί μέχρι να καταφέρουν να είναι μέσα στους 10-15 πρώτους.
Κάποια κυρία μου είπε ότι πήγαινε 4 η 5 συνεχόμενες  μέρες για να μπορέσει να γράψει τα φάρμακα της.
α. δεν μπορώ να περιμένω τόσες μέρες και
β. δεν μπορώ να υποστώ να ανωτέρω  ταλαιπωρία
αναγκάζομαι να  πάω σε ιδιώτη γιατρό για να γράψω τα φάρμακα πληρώνοντας περίπου τα χρήματα μιας ιατρικής επίσκεψης και μάλιστα χωρίς απόδειξη.
Τι εξευτελισμός για τους περήφανους απόμαχους της μικρής κοινωνίας της Αγιάσου. Και τι εξευτελισμός για την ίδια την Αγιάσο το ονομαστό γραφικό δασκαλοχώρι.
Και βέβαια δεν αναφερόμαστε  κατά του γιατρού ο οποίος ως εργαζόμενος θα πάρει  και την κανονική του άδεια και τα νόμιμα ρεπό του. Μόνο που σε άλλες πιο ευνομούμενες  πολιτείες, θα ήταν αυτονόητο ότι όταν ο υπάλληλος και μάλιστα γιατρός παίρνει  Κανονική Άδεια ή  Ρεπό αντικαθίσταται από άλλον κατά το χρόνο απουσίας του.
Το οποίο βέβαια έτσι κι αλλιώς δεν είναι αρκετό. Γιατί απαιτούνται 2 γιατροί οι οποίοι να είναι μόνιμοι κάτοικοι ώστε εναλλάξ να είναι διαθέσιμοι σε οποιαδήποτε ανάγκη μέρα και νύχτα.
Και σε αυτό βέβαια δεν έχει ευθύνη ο γιατρός αλλά οι καρεκλοκένταυροι του συστήματος υγείας (διοικητές και  διευθυντές του Βοστάνειου Νοσοκομείου  και του Κέντρου Υγείας Πλωμαρίου )  που παίρνουν τις αποφάσεις.
Επίσης όπως φαίνεται από τη λίστα ο ίδιος γιατρός που έρχεται στην Αγιάσο κάποιες μέρες πηγαίνει στον ΑΣΏΜΑΤΟ, ένα μικρό χωριό  κοντά στην Αγιάσο, χωρίς και πάλι να αντικαθίσταται από κάποιο άλλο γιατρό.
Ευχαριστώ εκ των προτέρων όλους εσάς που θα συμβάλετε κατά τη δυνατότητα σας για να λυθεί το πρόβλημα.
Ευχαριστώ επίσης όλα  τα ΜΜΕ που θα ενδιαφερθούν να δημοσιεύσουν τμήματα έστω της επιστολής μου.
Πρέπει να αναφέρω ότι πουθενά στην ιστοσελίδα του Βοστάνειου Νοσοκομείου δεν υπάρχει κάποια διεύθυνση ηλεκτρονικού ταχυδρομείου (email), ούτε βέβαια του Κέντρου Υγείας Πλωμαρίου.  Και όμως είναι δυνατόν τη στιγμή που σε όλο το Δημόσιο γίνεται προσπάθεια να εφαρμοστεί η ηλεκτρονική διακυβέρνηση, το μεγαλύτερο ίσως νησιωτικό νοσοκομείο να μην έχει email για ηλεκτρονική επικοινωνία».
Πατήστε για κοινοποίηση στο Facebook(Ανοίγει σε νέο παράθυρο)
Κλικ για κοινοποίηση στο Twitter(Ανοίγει σε νέο παράθυρο)
Κλικ για κοινοποίηση στο Pinterest(Ανοίγει σε νέο παράθυρο)
Κλικ για κοινοποίηση στο Pocket(Ανοίγει σε νέο παράθυρο)
Όταν μια Μυτιληνιά της Διασποράς ανακαλύπτει την μικρασιατική της καταγωγή
Αέρας ηρωικός το 1940. Αέρας κοπανιστός το 2014
Βαρβαρα Γκιγκιλινη Όλες οι δημοσιεύσεις
Ολοκλήρωσε τις σπουδές δημοσιογραφίας και σκηνοθεσίας ειδήσεων στο Εργαστήρι Δημοσιογραφίας ενώ παράλληλα σπούδασε τουριστικές επιχειρήσεις στη Γερμανία. Ασχολείται με παραγωγή ντοκιμαντέρ που αφορούν στο νησί της Λέσβου και από το 2010 δραστηριοποιείται στις εκδόσεις "Ταρταρούγα" .